《竹笕》
清代·吴衡照

断竹复续竹，通水妙用笕。我行入山中，清泉正迤衍。

绝似汞泻地，好在肉贯弗。奚翅符半剖，横陈界翠巘。

衔尾接奔赴，刳节纵流转。回合曲斗笋，层折迭导窾。

吞纳既汩汩，疏引但宛宛。俯注承似仰，近给供自远。

初疑内外蛇，斗罢互息偃。岂意调水法，尽头各弥满。

智笑辘轳拙，力患桔槔短。昼夜响不停，天机信非浅。

钩连灌疱湢，恰称高僧懒。傥然变作酒，便当碧筒卷。

作者简介：（1771—?）浙江仁和人，原籍海宁，字夏治，号子律。嘉庆十六年进士。官金华教授。精通诗词音律。有《莲子居词话》、《辛卯生诗》。